ក្រុម​គ្រួសារ​​ភ័យ​ខ្លាច​ពី​ហេតុការណ៍​អាក្រក់​កើត​ឡើង​ដល់​យន្តហោះ​ម៉ាឡេស៊ី​ដែល​បាត់
ពួក​អ្នក​ដំណើរ​២​ភាគ​៣​​ជា​ជន​​ជាតិ​ចិន ​ហើយ​សមាជិក​ក្រុម​គ្រួសារ​រាប់​រយ​នាក់​ ​កំពុង​រង់​ចាំ​ក្នុង​ទីក្រុង​ប៉េកាំង​ដើម្បី​រង់​ចាំ​ចម្លើយ​ពី​មន្រ្តី​អាកាស​ចរណ៍។
ប៉េកាំង — សេចក្តីភ័យខ្លាចនិងភាពរកាំចិត្តកំពុងរីកកាន់តែធំឡើងក្នុងចំណោមសមាជិកគ្រួសាររបស់ពួកអ្នកដំណើរនៅលើយន្តហោះអាកាសចរណ៍ម៉ាឡេស៊ីដែលបានបាត់ក្នុងតំបន់អាស៊ីអាគ្នេយ៍ ហើយមនុស្សជាច្រើនកំពុងទាមទាររកព័ត៌មានលម្អិតកាន់តែច្រើនឡើងពីពួកមន្ត្រីអាកាសចរណ៍នៅពេលដែលការរុករកបន្តធ្វើសម្រាប់យន្តហោះដែលបាត់នោះ។ ក្រុមគ្រួសាររបស់ពួកអ្នកដំណើរនៅលើយន្តហោះអាកាសចរណ៍ម៉ាឡេស៊ីជើងហោះហើរលេខ៣៧០ (MH370) កំពុងប្រែប្រួលចិត្តរវាងការសង្ឃឹមនិងការភ័យខ្លាចចំពោះមនុស្សជាទីស្រឡាញ់របស់ខ្លួននៅពេលដែលរយៈពេលមួយថ្ងៃ បានកន្លងផុតដោយគ្មានសេចក្តីលម្អិតថាតើហេតុអ្វី បានជាយន្តហោះបានបាត់កាលពីព្រឹកថ្ងៃសៅរឬក៏យន្តហោះនោះអាចទៅកន្លែងណា។ ពួកអ្នកដំណើរ២ភាគ៣ជាជនជាតិចិន ហើយសមាជិកក្រុមគ្រួសាររាប់រយនាក់ កំពុងរង់ចាំក្នុងទីក្រុងប៉េកាំងដើម្បីរង់ចាំចម្លើយពីមន្រ្តីអាកាសចរណ៍។ មនុស្សជាច្រើនបានស្ថិតនៅសណ្ឋាគារមួយកន្លែងខាងក្រៅទីក្រុង ដែលនៅទីនោះ បរិយកាសមានការច្របូកច្របល់កាន់តែខ្លាំងឡើងនៅពេលដែលពួកអ្នកយកព័ត៌មាន បានពពាក់ពពួនគ្នាហើយសន្និសីទព័ត៌មាន បញ្ចេញព័ត៌មានលម្អិតតិចតួច។ អ្នកស្រី Sarah Bajc ជាជនជាតិអាមេរិកាំង ក៏កំពុងរង់ចាំក្នុងទីក្រុងប៉េកាំងពីព័ត៌មានលោក Philip Wood មិត្តប្រុសរបស់អ្នកស្រីដែលបានស្ថិតលើជើងយន្តហោះនេះដែរ។ «ខ្លួនខ្ញុំផ្ទាល់ មិនបោះបង់ការសង្ឃឹមថា មានឱកាសដែលយើងនឹងស្វែងរកអ្នកនៅរស់រានមានជីវិត យើងនឹងរកឃើញយន្តហោះនោះទេ។ ត្រូវតែមានឱកាសនេះ»។ អ្នកស្រីនិយាយថា អាកាសចរណ៍ម៉ាឡេស៊ីបានផ្តល់ព័ត៌មានថ្មីៗជារៀងរាល់ម៉ោងដល់អ្នកស្រី ក៏ប៉ុន្តែគ្មានសេចក្តីលម្អិតពីជើងហោះហើរនេះទេ។ សមាជិកគ្រួសារម្នាក់របស់អ្នកដំណើរមកពីទីក្រុងសៀងហៃបានត្អូញត្អែរពីអាថ៌កំបាំងដែលបន្តមានឡើងជុំវិញជើងយន្តហោះនេះ។ «មិនទាន់មានព័ត៌មាននៅឡើយទេ។ បងប្អូនប្រុសប្តីរបស់ខ្ញុំបានស្ថិតនៅលើយន្តហោះនោះ» ស្រ្តីនោះនិយាយដោយមិនប្រាប់ឈ្មោះរបស់អ្នកស្រី។ មនុស្ស២៣៩នាក់នៃសញ្ជាតិ១៤បានស្ថិតលើយន្តហោះនោះ។ មានសេចក្តីលម្អិតខ្លះបានលេចចេញមក។ ប្រព័ន្ធរ៉ាដារ បង្ហាញថា យន្តហោះនោះប្រហែលបានវិលត្រឡប់ទៅវិញក្រោយពីការហោះឡើង អ្នកដំណើររហូតដល់៤នាក់អាចកាន់លិខិតឆ្លងដែលគេលួច ហើយរដ្ឋាភិបាលវៀតណាមនិយាយថា ខ្លួនបានរកឃើញស្នាមប្រេងអណ្តែតចម្ងាយរាប់សិបគីឡូម៉ែត្រដែល អាចបង្ហាញថា យន្តហោះនោះធ្លាក់ចូលក្នុងសមុទ្រ៕